                                      Návrh na poskytnutie investičnej pomoci pre 
             Midia Agro, s. r. o., so sídlom Karadžičova 8/A, 821 08 Bratislava	

Spoločnosť Midia Agro, s. r. o., so sídlom Karadžičova 8/A, 821 08 Bratislava, IČO: 48 228 630, podala dňa 22. februára 2016 na Ministerstvo hospodárstva Slovenskej republiky (ďalej ako „ministerstvo“) podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej ako „zákon o investičnej pomoci“) žiadosť o poskytnutie investičnej pomoci na realizáciu investičného zámeru „Vybudovanie nového podniku na výrobu detskej mliečnej výživy“ v katastrálnom území Čab, okres Nitra (ďalej ako „investičný zámer“).

Na realizáciu investičného zámeru požaduje poskytnutie investičnej pomoci podľa § 2 ods. 1 písm. a) a b) zákona o investičnej pomoci v celkovej nominálnej výške 18 500 000 eur, vo forme: 
·  dotácie na obstaraný dlhodobý hmotný majetok v nominálnej výške 16 500 000 eur a 
·  úľavy na dani z príjmu v nominálnej výške 2 000 000 eur.


(A) Stručná charakteristika žiadateľa / prijímateľa investičnej pomoci

Žiadateľom a prijímateľom investičnej pomoci je: 

Obchodné meno:	Midia Agro, s. r. o.
Sídlo:		Karadžičova 8/A, 821 08 Bratislava
IČO:		48 228 630 
Registrácia:	Okresný súd Bratislava I, oddiel Sro, vložka č. 105232/B
Dátum registrácie: 	15. 07. 2015

(ďalej ako „žiadateľ alebo prijímateľ“).

Základné imanie je vo výške 5000 eur a je splatené v plnej výške. Midia Group je spoločnou značkou voľného zoskupenia samostatných spoločností, ktorého cieľom je rozvíjať projekty zamerané na potreby miestnych komunít a jednotlivých globálnych trhov. Značka Midia Group vznikla v roku 2002 na základoch developerských spoločností založených začiatkom 80-tych rokov vo Veľkej Británii. Pôsobí najmä vo Veľkej Británii a má zastúpenie v regióne Strednej Európy, aj v Chorvátsku. Od svojho založenia skupina Midia Group zrealizovala viaceré projekty v celkovom objeme investícii vyše 1 miliardy eur.

Hlavnou činnosťou žiadateľa bude spracovanie mlieka a výroba mliekarenských výrobkov. Hlavným výrobným produktom bude detská mliečna výživa a vedľajšími produktmi vznikajúcimi pri výrobe sušeného mlieka bude najmä smotana, ktorá bude následne transferovaná veľkoodberateľom, ako aj sčasti spracovaná štandardnými mliekarenskými technológiami najmä na blokové maslo a cmar.

Realizácia projektu bude znamenať významný technologický transfer, ako aj transfer      know-how, keďže inštalované zariadenia budú predstavovať v súčasnosti najmodernejšie a najvyspelejšie technologické riešenia. Midia Group už v roku 2014 nadviazala vzájomnú spoluprácu so Slovenskou poľnohospodárskou univerzitou v inej oblasti svojich aktivít. Počas realizácie projektu, ako aj následnej prevádzke predpokladá rozšíriť oblasti doterajšej spolupráce so Slovenskou poľnohospodárskou univerzitou a jej výskumným centrom „AgroBioTech“ s cieľom neustále zvyšovať úžitkové vlastnosti svojich produktov. 

Hlavná konkurencia žiadateľa na slovenskom trhu a na európskom trhu:
	Konkurent
	Štát

	Mead Johnson	
	USA

	Beingmate 	
	Čína

	International Nutrition
	Dánsko


	Inner Mongolia Yili Industrial
	Čína

	Wyeth Nutritional	
	USA

	Biostime Int’l
	Čína

	Yashili Int’l 	
	Čína

	Nestlé
	Švajčiarsko

	Poznámka: rozhodujúca časť výroby bude exportovaná do ČĽR



Predpokladaní dodávatelia pre novú produkciu budú najmä zo Slovenska:
	Dodávateľ
	Štát

	Slovenský mliečny odbytový spolok, a.s. 
	Slovenská republika

	Prvovýrobcovia mlieka združení v ďalších odbytových spolkoch, združeniach, družstvách a pod.
	Slovenská republika

	KUK - Slovakia, s.r.o.
	Slovenská republika

	Hexagon Nutrition 
	India

	AR Packaging
	Švédsko

	Friesland Campina
	Holandsko

	Loders Croklaan – IOI Group
	Holandsko



Očakávaní odberatelia:
	Odberateľ
	Štát

	Shanghai Sunny Oil & Gas Limited
	Čínska ľudová republika

	Schreiber Slovakia s.r.o.
	Slovenská republika

	Tesco Stores
	EÚ

	AGRO TAMI, a.s.
	Slovenská republika

	LEVICKÉ MLIEKARNE, a.s.
	Slovenská republika

	MILSY, a.s.
	Slovenská republika

	FARMA FRESH, a.s.
	Slovenská republika

	RAJO, a.s.
	Slovenská republika



Žiadateľ je veľký podnik, t. j. v zmysle Prílohy č. I Nariadenia Komisie (EÚ) 
č. 651/2014 zo 17. júna 2014 o vyhlásení určitých kategórií pomoci za zlučiteľné 
s vnútorným trhom podľa článkov 107 a 108 zmluvy (ďalej len „nariadenie Komisie              č. 651/2014“) nie je malým alebo stredným podnikom. 

Žiadateľovi nebola vládou Slovenskej republiky v predchádzajúcom období schválená investičná pomoc, ani poskytnutá žiadna iná štátna pomoc, resp. príspevok z verejných zdrojov na realizáciu iného investičného zámeru.  


(B) Stručná charakteristika investičného zámeru

Cieľom investičného zámeru je vybudovanie nového výrobného moderného podniku na výrobu sušenej detskej mliečnej výživy v lokalite Čab, v okrese Nitra. Investícia bude smerovať prevažne na obstaranie moderných technologických zariadení, čo prispeje k maximálnej výrobnej kapacite produktu v objeme 55 000 ton ročne, ktorý patrí z hľadiska technológie, hygienických postupov a know-how medzi najnáročnejšie v oblasti spracovania mliečnych výrobkov.

V súvislosti s realizáciou investičného zámeru dôjde k vytvoreniu 325 nových pracovných miest a zároveň realizácia investičného zámeru bude mať pozitívny vplyv aj z hľadiska sekundárnej zamestnanosti, a to predovšetkým u lokálnych subdodávateľov mlieka. 

Vstupná kapacita surového mlieka pre potreby realizácie investičného zámeru predstavuje objem vo výške približne 25 % celkovej produkcie surového mlieka v Slovenskej republike. Navýšenie objemu dopytu na domácom trhu o 25 % má potenciál vytvoriť dodatočných 10 % pracovných miest v sektore prvovýroby, čo by v prepočte znamenalo vytvorenie 1300 pracovných miest v mliekarenskej prvovýrobe. Na 55 % - 65 % vstupných zdrojov na výrobu produktov budú využité produkčné kapacity z Nitrianskeho kraja, resp. Slovenskej republiky (najmä mlieko, vstupné produkty spracovaného mlieka, prírodné zdroje, práca a pod.). Zároveň sa predpokladá zvyšovanie uvedeného podielu postupným rozširovaním výrobných kapacít dodávateľov v regióne. 

Plánované údaje investičného zámeru:

· Vybraná lokalita: 				obec Čab, okres Nitra
· Celková výška oprávnených investičných nákladov: 	98 000 000 eur
· Priama zamestnanosť:				325 nových pracovných miest
· Podiel nových strojov a zariadení na investícií:		76,53 %
· Výrobná kapacita výrobku a umiestnenie produkcie:
Detská mliečna výživa 900g :				55 000 ton/rok, 100 % na export
Smotana 36 %:				7000 ton/rok, 20 % na export
Maslo 82 %:				1600 ton/rok, 80 % na export
Cmar:				1600 ton/rok, 80 % na export

Plánovaná výška oprávnených investičných nákladov v eurách
	náklad / rok
	2016
	2017
	2018
	SPOLU

	Dlhodobý hmotný majetok v obstarávacej cene
	45 200 000
	43 000 000
	9 800 000
	98 000 000

	Pozemky
	6 600 000
	-
	-
	6 600 000

	Budovy
	6 600 000
	8000 000
	1 800 000
	16 400 000

	Stroje, prístroje a zariadenia
	32 000 000
	35 000 000
	8 000 000
	75 000 000

	SPOLU
	45 200 000
	43 000 000
	9 800 000
	98 000 000


Na obstaranom pozemku budú vybudované nové výrobné haly v celkovej rozlohe 15 500 m² a súvisiaca infraštruktúra.

Plánovaný počet vytvorených nových pracovných miest
	položka / rok
	2016
	2017
	2018
	SPOLU

	 Vytvorené nové pracovné miesta
	8
	7
	310
	

	Vytvorené nové pracovné miesta - kumulatív
	8
	15
	325
	325



Zdroje financovania investičného zámeru v eurách
	zdroj financovania / rok
	2016
	2017
	2018
	2019
	SPOLU

	Vlastné finančné prostriedky
	18 200 000
	12 440 000
	1 045 000
	
	31 685 000

	Pôžičky
	27 000 000
	22 200 000
	800 000
	
	50 000 000

	Investičná pomoc
	
	8 360 000
	7 955 000
	 2 185 000
	18 500 000

	SPOLU
	45 200 000
	43 000 000
	9 800 000
	2 185 000
	-



Vzdelanostná štruktúra zamestnancov
	6.4 Vzdelanostná štruktúra  zamestnancov

	s vysokoškolským vzdelaním
	15
	4,6 %

	s úplným stredoškolským vzdelaním 
	170
	52,3%

	so základným vzdelaním   
	140
	43,1%

	SPOLU
	325
	100,00%



Časový harmonogram:

·  Začiatok realizácie investičného zámeru je plánovaný na január 2016.
·  Začiatok výroby je plánovaný na marec 2018.
·  Rok dosiahnutia plnej výrobnej kapacity podľa investičného zámeru je plánovaný na rok  2019.


(C) Požadovaná investičná pomoc

V súvislosti s plánovanou realizáciou investičného zámeru v lokalite Čab, okres Nitra, v priebehu rokov 2016 – 2018 žiadateľ požiadal ministerstvo o investičnú pomoc v celkovej nominálnej výške 18 500 000 eur, vo forme: (1) dotácie na obstaraný dlhodobý hmotný majetok v nominálnej výške 16 500 000 eur a (2) úľavy na dani z príjmu v nominálnej výške 2 000 000 eur.

    
 Predpokladané čerpanie investičnej pomoci v eurách
	Rok
	Dotácia na obstaraný  DHM
	Úľava na dani z príjmu
	SPOLU

	2017
	8 360 000
	
	8 360 000

	2018
	7 955 000
	
	7 955 000

	2019
	185 000
	2 000 000
	2 185 000

	SPOLU
	16 500 000
	2 000 000
	18 500 000



Požadovaná investičná pomoc na 1 novo vytvorené pracovné miesto je 56 923 eur         (18 500 000 eur / 325 zamestnancov).
Plánovaná priemerná mesačná hrubá mzda zamestnanca vrátane odvodov zamestnávateľa (cena práce) je 1022 eur.
Plánovaná priemerná mesačná hrubá mzda zamestnanca je 756 eur.


(D) Hodnotenie
 
Pri posudzovaní investičného zámeru ministerstvo vychádzalo z nasledujúcich podkladov:

1. investičného zámeru, ktorý žiadateľ podal 21. decembra 2015,
1. odborného posudku k investičnému zámeru, ktorý vypracovala Slovenská inovačná a energetická agentúra (ďalej ako „agentúra SIEA“) 26. januára 2016 a aktualizovaného odborného posudku zo dňa 1. februára 2016, ktorý vypracovala agentúra SIEA na základe doplňujúcich informácii k určeniu výšky mzdy zamestnanca.



Vzhľadom na to, že:

1. v prípade poskytnutia investičnej pomoci ide o výhodu poskytovanú prijímateľovi z verejných zdrojov,
1. táto výhoda zvýhodňuje podnikanie, pretože investičná pomoc umožní prijímateľovi znížiť náklady na realizáciu investičného zámeru, ktoré by musel vynaložiť, čím je mu poskytnutá výhoda na úkor iných konkurujúcich spoločností,
1. hrozí narušenie hospodárskej súťaže, pretože z predložených podkladov vyplýva, že prijímateľovi investičná pomoc umožní vybudovanie nového podniku na výrobu detskej mliečnej výživy, čím sa zvýši výrobná kapacita, v dôsledku čoho je očakávaný nárast trhového podielu v niektorých európskych krajinách,
1. poskytnutím výhody môže byť dotknutý obchod medzi Slovenskou republikou  a členskými štátmi Európskej únie a to tým, že realizáciou investície sa zvýši výrobná kapacita, pričom produkcia detskej mliečnej výživy bude vyvážaná najmä do Čínskej ľudovej republiky a ostatná produkcia prijímateľa do štátov Európskej únie, 

ide o štátnu pomoc spĺňajúcu definičné znaky pomoci podľa článku 107 ods. 1 Zmluvy o fungovaní Európskej únie.

V článku 107 ods. 1 Zmluvy o fungovaní Európskej únie sa stanovuje všeobecná zásada zákazu štátnej pomoci v rámci Európskej únie.

Výnimky, na základe ktorých možno štátnu pomoc považovať za zlučiteľnú s vnútorným trhom, sa ustanovujú v článku 107 ods. 2 a 3 Zmluvy o fungovaní Európskej únie. 

V súlade s článkom 107 ods. 3 písm. a) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje hospodársky rozvoj oblastí, v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.

V súlade s článkom 107 ods. 3 písm. c) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje rozvoj určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.  

Vzhľadom na to, že cieľom investičnej pomoci je vybudovanie nového podniku na výrobu detskej mliečnej výživy v katastrálnom území Čab, okres Nitra, Nitriansky kraj, región Západné Slovensko, požadovaná pomoc spadá pod výnimku podľa článku 107 ods. 3 písm. a) Zmluvy o fungovaní Európskej únie.

Žiadateľ si je vedomý, že pri realizácii svojho investičného zámeru musí dodržať ustanovenia zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.


(E) Právna analýza

Požadovaná investičná pomoc spĺňa definičné znaky investičnej pomoci, ktorej cieľom je vybudovanie nového výrobného podniku v súlade s § 4 zákona o investičnej pomoci.

Pri posudzovaní zlučiteľnosti navrhovanej investičnej pomoci s vnútorným trhom treba postupovať v súlade:

· so zákonom o investičnej pomoci; 
· s nariadením vlády Slovenskej republiky č. 219/2015 Z. z., ktorým sa ustanovuje maximálna intenzita investičnej pomoci a výška investičnej pomoci v jednotlivých regiónoch Slovenskej republiky (ďalej len „nariadenie vlády“);
· s nariadením Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy (Ú. v. EÚ L 187, 26. 6. 2014) (ďalej len „nariadenie Komisie č. 651/2014“).

Podľa nariadenia Komisie č. 651/2014 je regionálna investičná pomoc určená na rozvoj znevýhodnených regiónov, s cieľom podporiť investície a rozvoj pracovných miest v trvalom kontexte, t.j. na podporu hospodárskeho  a sociálneho rozvoja regiónov.

V prípade investičného zámeru žiadateľa ide o regionálnu investičnú pomoc, ktorej cieľom je  vybudovanie nového podniku na výrobu detskej mliečnej výživy v katastrálnom území Čab, okres Nitra.

Hlavný predmet podnikania žiadateľa spadá podľa klasifikácie SK NACE Rev. 2 do Sekcie C Priemyselná výroba, konkrétne triedy 10.51.0 – Prevádzka mliekarní a výroba syrov.
		 	
Podľa zatriedenia produkcie ide o investičný zámer spĺňajúci definičné znaky priemyselnej výroby podľa § 4 ods. 1 zákona o investičnej pomoci.

Súlad štátnej pomoci s vnútorným trhom môže byť prípustný v zmysle regionálnej pomoci iba vtedy, ak je garantovaná rovnováha medzi výsledným narušením hospodárskej súťaže a výhodami vyplývajúcimi z pomoci.

Investičný zámer má byť realizovaný v lokalite Čab, okres Nitra, t. j. v regióne NUTS 2 Západné Slovensko, Nitriansky kraj, ktorý spadá pod vymedzenie regiónov podľa čl. 107 ods. 3 písm. a) Zmluvy o fungovaní EÚ.

Pri posudzovaní regionálneho prínosu investičného zámeru sa analyzoval súbor faktorov s dôrazom na špecifické faktory regiónu a mieru nezamestnanosti v okrese Nitra.

Podľa údajov Ústredia práce, sociálnych vecí a rodiny v okrese Nitra dosiahla priemerná miera evidovanej nezamestnanosti za rok 2014 výšku 9,10 %, t. j. 71,14 % priemeru Slovenskej republiky a za rok 2015 výšku 8,16 %, t. j. 70,93 % priemeru Slovenskej republiky.

Okres Nitra sa nachádza v Nitrianskom kraji a podľa § 2 ods. 1 písm. c)  nariadenia vlády sa zaraďuje do regiónu Západné Slovensko. 

Podľa § 2 ods. 6 nariadenia vlády, maximálna intenzita investičnej pomoci pre investičný zámer s oprávnenými nákladmi do 50 miliónov eur nesmie počas čerpania investičnej pomoci v jednotlivých regiónoch presiahnuť hodnoty vyjadrené ako percentuálny podiel z celkovej výšky oprávnených nákladov investičného zámeru podľa prílohy č. 1 nariadenia vlády. Vzhľadom na výšku plánovaných oprávnených nákladov investičného zámeru, maximálna intenzita investičnej pomoci musí byť znížená podľa § 3 nariadenia vlády.
Podľa § 3  nariadenia vlády a prílohy č. 1 k nariadeniu vlády, celková intenzita investičnej pomoci pre investičný zámer, ktorý spadá do odvetví priemyselnej výroby a je realizovaný v regióne Západné Slovensko, nemôže počas celej doby poskytovania investičnej pomoci presiahnuť 25 % oprávnených investičných nákladov.

Z podkladov, ktoré sú súčasťou investičného zámeru vyplýva, že základom pre výpočet investičnej pomoci je výška oprávnených nákladov, ktoré tvoria dlhodobý hmotný majetok vo forme pozemkov, budov a  strojového a technologického zariadenia.

Výrobné a technologické zariadenie v zmysle § 3 písm. d) zákona o investičnej pomoci, musí byť zakúpené za trhových podmienok, nemôže byť doteraz nikde odpisované a nemôže byť vyrobené viac ako dva roky pred jeho obstaraním.

Oprávnenými nákladmi investičného zámeru sú investičné náklady definované v súlade s       § 8 ods. 1 písm. a) zákona o investičnej pomoci.

Výška oprávnených nákladov je dôležitá z hľadiska posúdenia účinkov investičnej pomoci investičného zámeru na hospodársku súťaž, pretože tieto náklady sú základom na stanovenie maximálnej výšky investičnej pomoci. 

S rastom výšky oprávnených nákladov investičného zámeru sa v dôsledku percentuálneho určenia maximálnej intenzity investičnej pomoci zvyšuje hodnota investičnej pomoci, teda i konkurenčná výhoda žiadateľa, a tým aj deformačné účinky investičnej pomoci na hospodársku súťaž.

Plánovaná výška finančných prostriedkov, ktoré budú vynaložené na obstaranie dlhodobého hmotného majetku v celkovej nominálnej hodnote 98 000 000 eur, je v súlade s § 4 ods. 1 zákona o investičnej pomoci. 

Celková upravená výška oprávnených nákladov, ktoré sú uplatniteľné na účely výpočtu upravenej výšky pomoci je 74 000 000 eur.

Podľa § 4 ods. 1 nariadenia vlády, maximálna výška dotácie na obstaraný dlhodobý hmotný majetok nesmie pre investičné  zámery v oblasti  priemyselnej výroby  v regióne  Západné Slovensko  presiahnuť  hodnotu 25 % z celkovej výšky oprávnených investičných nákladov v súlade s prílohou č. 2 k nariadeniu vlády.

Podľa § 4 ods. 2 nariadenia vlády, maximálna výška úľavy na dani z príjmov nesmie pre investičné zámery v oblasti priemyselnej výroby v regióne Západné Slovensko presiahnuť hodnotu 25 % z celkovej výšky oprávnených investičných nákladov v súlade s prílohou č. 3 k nariadeniu vlády.

Podľa § 15 ods. 1 zákona o investičnej pomoci je prijímateľ investičnej pomoci povinný zachovávať dlhodobý hmotný majetok počas uplatňovania investičnej pomoci, najmenej však počas piatich zdaňovacích období nasledujúcich po zdaňovacom období, v ktorom prijímateľ skončil investičný zámer.

Realizáciou investičného zámeru sa predpokladá vytvorenie 325 nových pracovných miest do konca roku 2018, v súlade s § 3 písm. m) zákona o investičnej pomoci.

Podľa § 15 ods. 3 zákona o investičnej pomoci je prijímateľ povinný zachovať počet vytvorených nových pracovných miest a obsadenie týchto miest zamestnancami najmenej päť rokov odo dňa prvého obsadenia pracovného miesta.

Vzhľadom na to, že investičný zámer vedie k čistému nárastu v počte zamestnancov, je možné konštatovať, že investičný zámer bude mať priaznivý vplyv na zamestnanosť v regióne. 

Okrem prínosu pre zamestnanosť v regióne bude v dôsledku realizácie investičného zámeru vysoko pozitívny vplyv na obchodnú bilanciu Slovenskej republiky, pretože 100 % vyrábanej produkcie detskej mliečnej výživy bude určenej na export.

V dôsledku uvedených skutočností možno konštatovať, že je zabezpečená vyváženosť medzi narušením hospodárskej súťaže a výhodami vyplývajúcimi pre Slovenskú republiku z uvedenej investície. Prínosy investičného zámeru žiadateľa sú konkretizované vyššie.

Žiadateľ v investičnom zámere deklaruje, že najmenej 75 % nominálnej hodnoty oprávnených nákladov poskytne prostredníctvom svojich vlastných zdrojov alebo prostredníctvom externého financovania, ktoré nezahŕňa štátnu pomoc, čo je v súlade s § 15 ods. 6 zákona o investičnej pomoci.

Žiadateľ preukázal prítomnosť stimulačného účinku podľa čl. 6 ods. 2 nariadenia Komisie                   č. 651/2014, tzn. že žiadateľ preukázal, že nezačal práce na investičnom zámere pred dňom podania investičného zámeru.

Žiadateľ predložil spolu s investičným zámerom záväzné vyhlásenie, že podnik nie je podnikom v ťažkostiach v zmysle čl. 2 ods. 18 nariadenia Komisie č. 651/2014. 

Žiadateľovi nebola vládou Slovenskej republiky v predchádzajúcom období schválená investičná pomoc, ani poskytnutá žiadna iná štátna pomoc, resp. príspevok z verejných zdrojov na realizáciu iného investičného zámeru.  

Z predložených podkladov vyplýva, že žiadateľ môže splniť všeobecné podmienky na poskytnutie investičnej pomoci podľa zákona o  investičnej pomoci a  osobité podmienky podľa § 30a zákona č. 595/2003 Z. z. o dani z príjmov v znení neskorších predpisov.


(F) Výška a intenzita investičnej pomoci

Podľa § 3 písm. i) zákona o investičnej pomoci, intenzita investičnej pomoci sa počíta ako percentuálne vyjadrenie podielu celkovej súčasnej výšky investičnej pomoci k celkovým súčasným oprávneným nákladom súvisiacich s realizáciou investičného zámeru, ktoré tvoria:
a) pozemky v nominálnej výške 6 600 000 000 eur,
b) budovy v nominálnej výške 16 400 000 eur a
c) stroje, prístroje a zariadenia v nominálnej výške 75 000 000 eur.

Intenzita investičnej pomoci musí byť vypočítaná vzhľadom na ekvivalent hrubej hotovostnej finančnej pomoci. Intenzita investičnej pomoci v ekvivalente hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov, počítaná v čase poskytnutia pomoci na základe diskontnej sadzby platnej k tomuto dátumu.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na svoju hodnotu v čase poskytnutia na základe diskontnej sadzby platnej v čase poskytnutia. 

Aplikujúc ustanovenie čl. 7 bod 4 nariadenia Komisie č. 651/2014, diskontácia tranží pomoci vo forme úľavy na dani z príjmu podľa § 2 ods. 1 písm. b) zákona o investičnej pomoci, sa uskutoční na základe diskontných sadzieb uplatniteľných vždy v tom čase, keď daňové zvýhodnenie nadobudne účinnosť.

Podľa oznámenia Európskej komisie s účinnosťou od 1. marca 2016 je pre Slovenskú republiku stanovená základná sadzba vo výške 0,06 %. 

Aplikujúc oznámenie Európskej komisie o  revízii spôsobu stanovenia základných sadzieb,
v prípade diskontnej sadzby, ktorá sa používa na výpočet súčasných hodnôt, sa k základnej sadzbe pripočítava marža 100 bázických bodov. 

Diskontovaná hodnota oprávnených nákladov vhodných na poskytnutie investičnej pomoci a na účely výpočtu intenzity pomoci je celkovo 96 323 449,55 eur. 

Diskontovaná hodnota požadovanej investičnej pomoci je 17 987 607,33 eur, z toho vo forme: 

·  dotácie na obstaraný dlhodobý hmotný majetok v hodnote 16 070 206,90 eur,
·  úľavy na dani z príjmu v hodnote 1 917 400,43 eur.

[bookmark: _GoBack]Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) pre daný investičný zámer je toho času 18,67 %, čo je pod maximálnou možnou intenzitou investičnej pomoci podľa § 3  nariadenia vlády a prílohy č. 1 k nariadeniu vlády. Uvedená intenzita pomoci je v súlade s mapou regionálnej štátnej pomoci na roky   2014 – 2020 platnou pre Slovenskú republiku, ktorú schválila Európska komisia. 

Uvedený prepočet investičného zámeru je iba orientačný a  uvedené sumy budú prepočítané v čase poskytnutia investičnej pomoci podľa platnej diskontnej sadzby. 


(G) Záver

Vzhľadom na to, že:
· žiadateľ spĺňa všeobecné podmienky na poskytnutie investičnej pomoci, 
· intenzita pomoci pre investičný zámer nepresahuje maximálnu možnú intenzitu pomoci,
· požadovaná výška investičnej pomoci je v súlade s platnou mapou regionálnej štátnej pomoci na roky 2014 – 2020 pre Slovenskú republiku, s nariadením vlády a zákonom o investičnej pomoci,
· realizácia investičného zámeru podporí rozvoj zamestnanosti v regióne,
· produkcia smerovaná na export pozitívne ovplyvní obchodnú bilanciu Slovenska,
· výrobou budú podporení lokálni dodávatelia,
· realizácia investičného zámeru bude mať kladný prínos pre verejné financie,
· bol vypracovaný kladný odborný posudok agentúrou SIEA,
· plánovaná výrobná kapacita podniku, ktorý je predmetom investičného zámeru, bude na úrovni 
55 000 ton hotového výrobku, čo by znamenalo výrazný pozitívny posun v ukazovateľoch výroby mlieka a jeho spracovania na Slovensku a pozitívnou mierou by prispela k ďalšej stabilizácii a rozvoju sektora výrobcov mlieka v Nitrianskom regióne ako aj okolitých menej rozvinutých regiónoch na Slovensku.
· navýšenie objemu dopytu produktu surového mlieka na domácom trhu má potenciál vytvoriť sekundárne 4 násobne vyšší počet pracovných miest v mliekarenskej prvovýrobe  ako je plánovaný počet nových pracovných miest vytvorených v priamej súvislosti s investičným zámerom, 

ministerstvo navrhuje schváliť investičnú pomoc pre žiadateľa na realizáciu investičného zámeru v lokalite Čab, okres Nitra, v celkovej maximálnej nominálnej výške 18 500 000 eur, vo forme:
·  dotácie na obstaraný dlhodobý hmotný majetok v maximálnej nominálnej výške     16 500 000  eur,
·  úľavy na dani z príjmu v maximálnej nominálnej výške 2 000 000 eur, 

za týchto podmienok:

1. Prijímateľ nezačal práce na investičnom zámere pred dňom podania investičného zámeru.
1. Prijímateľ najneskôr do 12 mesiacov odo dňa doručenia rozhodnutia o schválení investičnej pomoci začne obstarávanie dlhodobého hmotného majetku a najneskôr do piatich rokov odo dňa doručenia rozhodnutia o schválení investičnej pomoci začne vykonávať podnikateľskú činnosť uvedenú v investičnom zámere.
1. Prijímateľ zrealizuje investičný zámer vo všetkých podstatných ohľadoch v súlade s údajmi, ktoré sú uvedené v investičnom zámere vrátane príloh, do piatich rokov od vydania rozhodnutia o schválení investičnej pomoci.
1. Celkové oprávnené náklady, ktoré budú vynaložené v súvislosti s investičným zámerom, dosiahnu minimálnu nominálnu výšku 98 000 000 eur. Oprávnenými nákladmi na účely obstarania dlhodobého hmotného majetku sú obstarávacie ceny pozemkov, budov a strojov, prístrojov a zariadení.
1. Dlhodobý hmotný majetok vo forme pozemkov, budov a strojov, prístrojov a zariadení sa bude nachádzať na území Slovenskej republiky, bude nový a bude obstaraný za trhových podmienok, bude využívaný výhradne prijímateľom v súlade s investičným zámerom, ktorý tvoril podklad pre schvaľovanie investičnej pomoci.
1. Prijímateľ zachová investíciu v danom regióne počas čerpania investičnej pomoci, minimálne počas piatich zdaňovacích období nasledujúcich po zdaňovacom období, v ktorom prijímateľ skončil investičný zámer. Dátum skončenia investičného zámeru prijímateľ písomne oznámi ministerstvu.  
1. Podmienka rozhodnutia č. 6 nebráni výmene zariadenia alebo vybavenia, ktoré zastaralo v dôsledku rýchlych technologických zmien alebo sa pokazilo, za predpokladu, že podnikateľská činnosť v danom regióne počas uvedeného obdobia bude zachovaná.
1. Celková hodnota poskytnutej investičnej pomoci na realizáciu investičného zámeru nepresiahne v nominálnej hodnote výšku 18 500 000 eur.
1. Celková hodnota poskytnutej investičnej pomoci na realizáciu investičného zámeru formou dotácie na obstaraný dlhodobý hmotný majetok nepresiahne v nominálnej hodnote výšku 16 500 000 eur.
1. Celková hodnota poskytnutej investičnej pomoci na realizáciu investičného zámeru formou úľavy na dani z príjmu nepresiahne v nominálnej hodnote výšku 2 000 000 eur.
1. Celková hodnota poskytnutej investičnej pomoci na realizáciu investičného zámeru neprekročí intenzitu investičnej pomoci, ktorá bude vypočítaná ku dňu vydania rozhodnutia, maximálne 25 % GGE. Ku dňu predloženia materiálu na rokovanie vlády je hodnota GGE 18,67 %. Diskontácia tranží pomoci vo forme úľavy na dani z príjmu podľa § 2 ods. 1 písm. b) zákona o investičnej pomoci sa uskutoční na základe diskontných sadzieb uplatniteľných vždy v tom čase, keď daňové zvýhodnenie nadobudne účinnosť. 
1. Prijímateľ vytvorí a  obsadí v priamej súvislosti s investičným zámerom minimálne 325 nových pracovných miest do konca roka 2018. Prijímateľ je povinný zachovať počet vytvorených nových pracovných miest a obsadenie týchto miest zamestnancami najmenej päť rokov odo dňa prvého obsadenia pracovného miesta.
1. Dotácia na obstaraný dlhodobý hmotný majetok bude poskytnutá na základe samostatnej zmluvy v súlade s § 2 ods. 2 zákona o investičnej pomoci.
1. Prijímateľ bude realizovať investičný zámer tak, že najmenej 75 % nominálnej hodnoty oprávnených nákladov poskytne prostredníctvom svojich vlastných zdrojov alebo prostredníctvom externého financovania, ktoré nezahŕňa štátnu pomoc, čo je v súlade     s § 15 ods. 6 zákona o investičnej pomoci.
1. Prijímateľ investičnej pomoci ku dňu poskytnutia investičnej pomoci a počas celej doby poskytovania investičnej pomoci bude mať vyrovnané všetky daňové povinnosti, odvody poistného na verejné zdravotné poistenie, sociálne poistenie a príspevky na starobné dôchodkové sporenie.
1. Prijímateľ investičnej pomoci umožní kontrolným orgánom ministerstva, Ministerstva financií Slovenskej republiky a príslušnému daňovému úradu, Ministerstva práce sociálnych vecí a  rodiny Slovenskej republiky, Ústrediu práce, sociálnych vecí a rodiny, alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky za ktorých sa  investičná pomoc schválila, ďalšie poskytovanie investičnej pomoci sa zastaví a  prijímateľ investičnej pomoci musí odviesť už poskytnutú neoprávnenú investičnú pomoc do štátneho rozpočtu vrátane úroku za obdobie od poskytnutia štátnej pomoci do dňa jej vrátenia.    
1. Prijímateľ investičnej pomoci je povinný písomne bezodkladne oznámiť ministerstvu všetky zmeny vplývajúce na realizáciu investičného zámeru v súlade s § 15 ods. 8 zákona o investičnej pomoci, dodržiavať ďalšie podmienky a plniť si povinnosti stanovené v zákone o investičnej pomoci, pri uplatnení úľavy na dani z príjmu dodržiavať podmienky podľa § 30a a súvisiacich ustanovení zákona č. 595/2003 Z. z. o dani z príjmov v znení neskorších predpisov, dodržiavať ustanovenia Nariadenia Komisie (EÚ) č. 651/2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy, ako aj ostatné všeobecne záväzné predpisy. Prijímateľ investičnej pomoci je ďalej povinný plniť podmienky stanovené rozhodnutím o schválení investičnej pomoci, ako aj podmienky stanovené v zmluve podľa § 2 ods. 2 zákona o investičnej pomoci.

